In nomine Domini, amen. Anno incarnationis ejusdem Mº CCº nonagesimo tertio, mense januarii, die lune ante Epyphaniam Domini, nos Hugo dictus Fuchoz de Sedeloco et Perroneta, ejus uxor, notum facimus universis presentibus et futuris quod nos sponte, scienter et provide, non coacti nec decepti, renunciamus penitus et precise omni borjoisie domini regis Francie, et confitemur nos esse et esse debere, sine parte alterius, homines et burgenses reverendi in Christo patris Hugonis, Dei gratia Eduensis episcopi, nomine sedis episcopalis Eduensis, ad usus et consuetudines Sedelocenses, sine reclamatione alterius curie sive fori. Promittentes per juramenta nostra prestita, corporalia, et sub obligatione omnium bonorum nostrorum, contra tenorem presentis littere de cetero non venire, nec nos decetero reclamare pro alio domino seu etiam advoare, preter quam pro domino episcopo Eduensi, volentes nos compelli ad premissorum observantiam, quasi ex re adjudicata, per curiam domini ducis Burgundie cujus juridictioni supponimus nos quo ad hoc, heredes nostros et omnia bona nostra sine reclamatione alterius curie sive fori. In cujus rei testimonium sigillum dicte curie litteris istis rogavimus et optinuimus apponi. Actum in presentia Hugonis de Sancto Poncio, clerici notarii Eduensis, domini Petri de Edua, militis, baillivi de Auxeyo, Colardi Chapelu, Johannis Estordi, Gileti, clerici predicti baillivi, testium ad hoc vocatorum, anno mense et die predictis.